Document ID: 32005R0644

UREDBA KOMISIJE (ES) št. 644/2005
z dne 27. aprila 2005
o odobritvi posebnega sistema za identifikacijo govedi, gojenih za kulturne in zgodovinske namene v odobrenih prostorih, kot določa Uredba (ES) št. 1760/2000 Evropskega parlamenta in Sveta
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1760/2000 Evropskega parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (1) in zlasti tretjega pododstavka člena 4(1) ter uvodnega stavka in točke (a) člena 10 Uredbe,
ob upoštevanju naslednjega:
(1)
Uredba (ES) št. 1760/2000 določa, da mora vsaka od držav članic vzpostaviti sistem za identifikacijo in registracijo govedi, ki združuje več identifikacijskih in registracijskih elementov. Zlasti določa, da je treba vse živali na gospodarstvu, ki se rodijo po 31. decembru 1997 ali so namenjene za trgovino med državami članicami Skupnosti po 1. januarju 1998, in živali na gospodarstvih na Češkem, v Estoniji, na Cipru, v Latviji, Litvi, na Madžarskem, Malti, Poljskem, v Sloveniji ali na Slovaškem, ki so se rodile pred datumom pristopa ali so namenjene za trgovino med državami članicami Skupnosti po tem datumu, treba označiti z ušesno znamko, ki jo odobrijo pristojni organi in se namesti na vsako od ušes („odobrene ušesne znamke“). Določa tudi, da morata imeti obe ušesni znamki isto, neponovljivo identifikacijsko številko („neponovljiva identifikacijska številka“), ki omogoča posamezno identifikacijo vsake živali skupaj z gospodarstvom, na katerem se je rodila.
(2)
Uredba (ES) št. 1760/2000 določa tudi, da se sme govedi, namenjene za kulturne in športne prireditve (razen sejmov in razstav), namesto z ušesnimi znamkami označiti po identifikacijskem sistemu, ki zagotavlja enakovredna jamstva in ga odobri Komisija.
(3)
Uredba Komisije (ES) št. 2680/1999 z dne 17. decembra 1999 o odobritvi sistema za označevanje bikov, namenjenih za kulturne in športne dogodke (2), predpisuje določbe za takšne bike, registrirane v rodovnih knjigah določenih organizacij. Vendar ta uredba velja samo za nekatere pasme bikov in organizacije v nekaterih državah članicah.
(4)
Zato je primerno, da se sprejme posebna uredba o uvedbi posebnega sistema za identifikacijo živali, ki jih pristojni organi priznajo kot rejene za kulturne in zgodovinske namene („živali“) v prostorih, ki jih za ta namen odobri navedeni organ („prostori“).
(5)
Posebni sistem za identifikacijo mora v skladu z Uredbo (ES) št. 1760/2000 določati odstopanja samo pri pritrditvi in odstranitvi odobrenih ušesnih znamk. Ta uredba ne posega v uporabo drugih določb Uredbe (ES) št. 1760/2000.
(6)
Z odstopanjem od Uredbe (ES) št. 1760/2000 je primerno določiti, da se smejo odobrene ušesne znamke odstraniti brez dovoljenja pristojnega organa, vendar pod njegovim nadzorom, potem ko se živali premaknejo v prostor, in da teh ušesnih znamk ni treba nameščati živalim, ki se rodijo v takih prostorih. V obeh primerih morajo biti živali označene s posebnimi sredstvi za identifikacijo. Odobrene ušesne znamke je treba namestiti živalim, ko se premaknejo iz odobrenih prostorov, ali morajo spremljati živali, če se premaknejo neposredno v druge prostore.
(7)
Ukrepi, predvideni s to uredbo, so v skladu z mnenjem Odbora za Evropski kmetijski usmerjevalni in jamstveni sklad -
SPREJELA NASLEDNJO UREDBO:
Člen 1
Predmet
Ta uredba določa pravila za poseben sistem za identifikacijo govedi, ki jih pristojni organi priznajo kot rejene za kulturne in zgodovinske namene („živali“) v prostorih, ki jih za ta namen odobri pristojni organ („prostori“).
Člen 2
Odstranitev in namestitev ušesnih znamk, kot določa prvi pododstavek člena 4(1) Uredbe (ES) št. 1760/2000
1. Imetnik živali mora ves čas posedovati dve ušesni znamki, ki jih odobri pristojni organ v skladu s prvim pododstavkom člena 4(1) Uredbe (ES) št. 1760/2000 („odobrene ušesne znamke“).
2. Z odstopanjem od člena 4(5) Uredbe (ES) št. 1760/2000, kadar se živali premikajo v prostore, se smejo odobrene ušesne znamke odstraniti brez dovoljenja pristojnega organa, vendar pod njegovim nadzorom, če so najkasneje ob odstranitvi odobrenih znamk živali označene s sredstvom za identifikacijo, ki ga je izbral pristojni organ, kot določa člen 3(1) te uredbe.
3. Z odstopanjem od prvega pododstavka člena 4(2) Uredbe (ES) št. 1760/2000, kadar se živali rodijo v prostorih, namestitev odobrenih ušesnih znamk ni obvezna, če so najkasneje do 20. dneva starosti označene s sredstvom za identifikacijo, ki ga izbere pristojni organ, kot določa člen 3(1) te uredbe.
4. Preden živali zapustijo prostore, jim je treba namestiti odobrene ušesne znamke.
Če pa se živali premikajo neposredno v druge prostore iz člena 1 v isti državi članici, je dovolj, če odobrene ušesne znamke spremljajo žival med premikom.
Člen 3
Sredstva za identifikacijo
1. Živali je treba označiti z neponovljivo identifikacijsko številko iz prvega pododstavka člena 4(1) Uredbe (ES) št. 1760/2000. Ta številka mora biti vsebovana v enem izmed naslednjih sredstev, ki jih določi pristojni organ:
(a)
dveh plastičnih ali kovinskih ušesnih znamkah;
(b)
eni plastični ali kovinski ušesni znamki, skupaj z vžganim znamenjem;
(c)
tetovirni številki; ali
(d)
elektronski označbi v bolus transponderju.
2. Z odstopanjem od odstavka 1 lahko pristojni organ odloči, da se smejo živali označiti s sredstvom elektronske označbe, pri katerem se transponder vstavi pod kožo, pod pogojem, da tako označene živali niso namenjene prehranjevalni verigi.
Člen 4
Posebna registracijska številka
Pristojni organ dodeli vsakemu prostoru posebno registracijsko številko.
Ta številka mora biti registrirana v nacionalni računalniški bazi podatkov za govedi iz člena 5 Uredbe (ES) št. 1760/2000.
Člen 5
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. aprila 2005

Labels: 7
3
15
6